recursal/SuperWikiNEXT-32B huggingface dataset:
O **Champagne Châlons Reims Basket**, coñecido como **CCRB**, é un club profesional de baloncesto francés con sede nas cidades de Reims e Châlons-en-Champagne, ambas situadas na rexión do Gran Leste. Actualmente xoga na Ligue Nationale de Basket Pro A (LNB), a máxima categoría do baloncesto galo. Ao compartir sede, dispta os seus partidos como local Disputa no Complexe René-Tys de Reims, con capacidad para 3.000 espectadores e no Palais des Sports Pierre-de-Coubertin de Châlons-en-Champagne, con capacidad para 2.791 espectadores.

Historia
--------

Fundado en xuño de 2010, o Champagne Châlons Reims Basket, ou "CBRC", naceu da unión de dous clubs profesionales de baloncesto, o ESPE Basket Châlons-en-Champagne e o
Reims Champagne Basket (RCB), tras ascender este último da Nationale 1 á Pro B. Así, dous históricos rivais da rexión da Champaña combinaron forzas para crear un equipo máis competitivo e financieiramente estábel no baloncesto profesional.

Durante a tempada 2011−12, o Châlons-Reims fixo unha boa temporada ao terminar terceiro na Pro B, destacando a prestixiosa vitoria sconseguida no pavillón de Beaublanc contra Limoges CSP (77-82). Nas eliminatorias polo ascenso o club chega ás semifinais, onde é derrotado polo Boulazac. No ano seguinte, o CCRB finalizou en terceiro lugar, chegando a disputar a final dos playoffs polo ascenso, onde perderon contra o Antibes Sharks. Na seguinte temporada, após liderar o campionato durante case a metade da liga regular, o equipo foi eliminado de novo nos play-offs, esta vez en semifinais ante o Poitiers. Porén, debido á ampliación do número de equipos da Pro A de 16 a 18, o equipo é invitado a xogar na máxima categoría.

### Ano a ano

| Ano | Nivel | Liga | Pos. | Copa |
| --- | --- | --- | --- | --- |
| 2010–11 | 2 | Pro B | 10º | Rolda de 64 |
| 2011–12 | 2 | Pro B | 3º | Rolda de 32 |
| 2012–13 | 2 | Pro B | 3º | Rolda de 64 |
| 2013–14 | 2 | Pro B | 3º | Rolda de 64 |
| 2014–15 | 1 | Pro A | 12º | Rolda de 32 |
| 2015–16 | 1 | Pro A | 15º | Rolda de 32 |
| 2016–17 | 1 | Pro A | 16º | Oitavos de final |
| 2017–18 | 1 | Pro A | 14º | Oitavos de final |

Xogadores
---------

### Destacados

* Francia Angelo Tsagarakis
* Costa do Marfil Guy Landry Edi
* Ghana Ben Bentil
* Países Baixos Nicolas de Jong
* Estados Unidos Da'Sean Butler
* Estados Unidos Mark Payne
* Estados Unidos Drew Gordon
* Suíza David Ramseier

Notas
-----

1. ↑  "Champagne Châlons Reims Basket". *ccrbasket.com* (en francés). Consultado o 14 de setembro de 2019.

Véxase tamén
------------

### Ligazóns externas

* Páxina web oficial *(en francés)*
Para outras páxinas con títulos homónimos véxase: Santa Comba (homónimos).
**Comba de Córdoba** ou **Comba de España**, máis coñecida como **Santa Comba de Córdoba**, foi unha santa da Igrexa Católica, que morou en Córdoba baixo no dominio musulmán durante o século IX.

Segundo a lenda, Santa Comba de Córdoba foi decapitada polos musulmáns no mosteiro de Tabanos en 853, e o seu corpo guindado ao río Guadalquivir mutilado. Porén, cando atoparon os seus restos, Comba ficaba intacta.

A súa festividade celébrase o 17 de setembro.

Controversias
-------------

Existe unha controversia sobre a orixe da advocación de Santa Comba de Nájera, de Albendiego e Arceniega no norte de España. A historia oficial (da Igrexa) é que Santa Comba de Nájera (en realidade en Santa Coloma, preto de Nájera), de Albendiego e de Arceniega, corresponden a Santa Comba, virxe e mártir de Córdoba (853), cuxos restos se atopan en Nájera e non en Córdoba. Porén, hai datos que indican que na vila de Santa Coloma, preto de Nájera, erguíase o antigo mosteiro de Santa Columba Senoense (dedicado á santa galaica finada na Galia Comba de Sens), fundado por monxes provenientes de Sens, durante as invasións dos bárbaros.

Evolución en Galicia
--------------------

As lendas galegas posibelmente de orixe precristiá de Santa Comba tamén mesturan as figuras de Comba de Sens, Comba de Cornualla e Comba de Córdoba.

A veneración Santa Comba en Galicia data da Idade Media. Segundo Allyson M. Poska, o culto era "probablemente unha combinación dos das dúas virxes mártires".

A lenda dicía que Comba era natural de Galicia, e que antes de converterse era unha meiga. Un día atopouse con Cristo nun camiño e mudou a súa vida. Convertida, morreu por non querer rexeitar a súa nova fe. Volveuse a santa padroa das meigas en Galicia, intercedendo por elas e era invocada para protexerse.

En Coímbra había unha capeliña no lugar onde supostamente sufrira martirio. Ó remata-la primavera, os mozos decoraban o altar con rosas en lembranza do seu martirio.

Notas
-----

Véxase tamén
------------

### Outros artigos

* Comba de Sens

|  |  |
| --- | --- |
| Control de autoridades | 
* Wd: Q3297080
* DBE: santa-columba

 |
**Ceftizoxima** é un antibiótico beta-lactámico pertencente á terceira xeración de cefalosporinas. Foi comercializado baixo o nome de *Cefizox* pero xa está discontinuada de moitos mercados, incluíndo o estadounidense.

Espectro de acción
------------------

Ceftizoxima posúe un espectro semellante a outras cefalosporinas da mesma xeración, coma cefotaxima. Ten actividade fronte diversos microorganismos:

**Bacterias grampositivas**

* Staphylococcus aureus
* Staphylococcus epidermidis
* Streptococcus agalactiae
* Streptococcus pneumoniae
* Streptococcus pyogenes
* Streptococcus grupo viridans

**Bacterias gramnegativas**

* Escherichia coli
* Neisseria gonorrhoeae
* Haemophilus influenzae
* Enterobacter aerogenes
* Enterobacter cloacae
* Serratia marcescens
* Citrobacter
* Salmonella
* Shigella
* Proteus mirabilis
* Providencia

Non obstante, os Enterococcus spp, Listeria monocytogenes e Pseudomonas aeruginosa son resistentes.

Indicacións clínicas
--------------------

Ceftizoxima foi aprobado pola FDA para infección respiratoria, infección urinaria, gonorrea, infección abdominal, infección de pel e partes brandas, meninxite por Neisseria meningitidis e infección ósea.

Embarazo e lactación
--------------------

Ceftizoxima non demostrou danos fetais en animais, mais non se experimentou en humanos. Excrétase en pequenas cantidades no leite materno.

Notas
-----

1. ↑  "Ficha técnica de ceftizoxima da FDA" (en inglés). Consultado o 20 setembro 2018.
2. ↑  K P Fu (Abril 1980). "Antibacterial activity of ceftizoxime, a beta-lactamase-stable cephalosporin.". *Antimicrob Agents Chemother.* (en inglés).
3. ↑  "Johns Hopkins ABX Guide , Ceftizoxima" (en inglés). Consultado o 20 setembro 2018.
4. ↑  "Ficha de ceftizoxima en Drugs" (en inglés). Consultado o 20 setembro 2018.
***Combate de mulleres*** é unha pintura de José de Ribera realizada en óleo sobre lenzo. Consérvase no Museo do Prado en Madrid.

Historia
--------

A pintura, datada e asinada, foi realizada en Nápoles en 1636, como parte dun ciclo de máis de trinta cadros sobre a historia de Roma encargada a Giovanni Lanfranco, Domenichino, a propio Ribera e outros artistas.

Descrición
----------

Represéntase un episodio lendario ocorrido en Nápoles en 1552: dúas mulleres, Isabella de Carazzi e Diambra de Pottinella, en presenza do Marqués do Vasto, rétanse a un duelo polo amor dun home chamado Fabio Zeresola. O tema da pintura tamén foi interpretado como unha alegoría da loita entre o Vicio e a Virtude.

Segundo a investigadora Isabel Mateo, tendo en conta a data na que o cadro foi pintado por Ribera e as insurreccións que houbo en Nápoles a partir de 1635, podería suxerirse que o tema real desta pintura é unha representación dunha alegoría da loita nacionalista sobre o poder estranxeiro e feudal que caracterizou eses anos, e que proviñan do levantamento de 1585.

Notas
-----

1. ↑  "Combate de mujeres" (en castelán). Consultado o 18 de xuño de 2016.
2. 1 2  Mateo Gómez, Isabel (1990). "El "Combate de mujeres" de Ribera". *Boletín del Museo del Prado* (en castelán) (Madrid) **11** (190): 15-18.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Combate de mulleres***  |

### Outros artigos

* Pintura barroca de España

### Ligazóns externas

* Ficha na web do Museo do Prado *(en castelán)*
**Chemical Release Observation** ou **CRO** foi unha serie de satélites militares Estados Unidos para o estudo do comportamento de varias substancias químicas no espazo.

Características
---------------

Os tres satélites CRO foron liberados desde a bodega de carga do transbordados espacial Discovery durante a misión STS-39 en abril de 1991. Cada un liberou un composto químico distinto: CRO A soltou 27,2 kg de monometilhidracina, CRO B 23,6 kg de UDMH e CRO C 6,8 kg de tetróxido de nitróxeno. Os tres compostos son usados na propulsión de foguetes e mísiles balísticos intercontinentais. A liberación dos compostos serían observados polo satélite IBSS-SPAS, tamén a bordo do transbordador Discovery, para caracterizar o comportamento destas substancias no espazo e mellorar os sistemas militares de detección de alerta temperá.

Os tres satélites remataron reentrando na atmosfera o 13, 12 e 14 de maio de 1991, respectivamente.

Notas
-----

1. 1 2 3  Mark Wade (2023). "CRO" (en inglés). Consultado o 8 de xaneiro de 2023.
2. 1 2 3  Gunter Dirk Krebs (2023). Gunter's Space Page, ed. "CRO A, B, C" (en inglés). Consultado o 8 de xaneiro de 2023.

Véxase tamén
------------

### Outros artigos

* STS-39
**Chemikal Underground** é un selo discográfico independente fundado en 1994 en Glasgow pola banda escocesa The Delgados. Creárona para lanzar o seu primeiro sinxelo, "Monica Webster"/"Brand New Car" e deu a coñecer moitos novos grupos escoceses de indie dos anos 90.

Cando a terceira edición de Chemikal Underground foi un éxito, o EP *The Secret Vampire Soundtrack* de Bis, o selo comezou a espandirse. Ata a data *The Secret Vampire Soundtrack* é o único traballo publicado por Chemikal Underground en entrar no *top 40*. Posteriores éxitos do selo serían os álbums de estrea de Mogwai e Arab Strap. Outros artistas que asinaron con Chemikal Underground foron Magoo, Aereogramme, Cha Cha Cohen, Sluts of Trust, Suckle ou The Radar Brothers, e máis recentemente Mother and the Addicts e De Rosa, ademais do membro de Arab Strap Malcolm Middleton co seu traballo en solitario. No ano 2000 lanzaron Fukd ID para publicar edicións limitadas (1.000 CDs e 12") de sinxelos de grupos que non necesariamente pertencían ao selo, como Interpol co seu *Fukd ID #3*.

Artistas
--------


|  |  |
| --- | --- |
| * Adrian Crowley
* Aereogramme
* Aidan Moffat
* Aloha Hawaii
* Angil & the Hidden Tracks
* Arab Strap
* Backwater
* Bis
* Cha Cha Cohen
* Conquering Animal Sound
* De Rosa
* The Delgados
* The Fruit Tree Foundation
* Holy Mountain
* Loch Lomond
 | * Magoo
* Malcolm Middleton
* Mogwai
* Mother and the Addicts
* Mount Wilson Repeater
* The Phantom Band
* The Radar Brothers
* Rick Redbeard
* RM Hubbert
* Sister Vanilla
* Sluts of Trust
* Suckle
* The Unwinding Hours
* Yatsura
* Zoey Van Goey
 |

Notas
-----

1. 1 2  Daily Record (ed.). "21 years of Chemikal Underground". Consultado o 9 de marzo de 2016.

Véxase tamén
------------

### Ligazóns externas

* Páxina do selo

|  |  |
| --- | --- |
| Control de autoridades | 
* Wd: Q2371991
* WorldCat
* VIAF: 146791548
* Discogs: 4817
* MusicBrainz: ID

 |
O **combustíbel algal**, tamén denominado **combustíbel de algas**, **oleoalgal**, **oilgae**, **algaeoleum** ou **biocombustíbel de terceira xeración**, é un biocombustíbel fabricado a partir dos produtos das algas.

Gráfico
Un equipo de expertos da Universidade de Xaén, encabezado por Sebastián Sánchez Villasclaras, iniciou un estudo de investigación dirixido á limpeza de augas residuais terciarias a través da microalga Botryococcus braunii, que produce grandes cantidades de hidrocarburos líquidos. As empresas de capital risco dos Estados Unidos decidiron deixar de apoiar o etanol procedente do cultivo de millo e investir en produtores que utilicen algas.

O reto da produción a grande escala de microalgas con fins enerxéticos foi asumido a escala global por un gran número de empresas, e os avances neste campo prodúcense con rapidez. Algúns exemplos son o anuncio, realizado pola empresa Solazyme, de produción do primeiro queroseno de aviación producido a partir de biomasa de algas; a iniciativa do Carbon Trust británico destinando 26 millóns de libras ao desenvolvemento destas tecnoloxías ou tamén o interese do DARPA norteamericano nas aplicacións no ámbito militar.

Actualmente, o desenvolvemento en España de tecnoloxías de produción de algas para o seu uso enerxético comeza a saír do ámbito da investigación pura co anuncio da posta en marcha das primeiras plantas comerciais. Estas son as de Mutxamel, que promove a empresa alicantina BFS co obxectivo de producir enerxía eléctrica nunha instalación de 30 MW de potencia, e a de Xerez da Fronteira, onde Aurantia, a través da sociedade Celulosa Investment, pretende producir biocarburantes e outros produtos nunha instalación que serviría á vez como sumidoiro de parte do CO2 emitido pola fábrica de cemento que Holcim ten nesa localidade andaluza.

Notas
-----

1. ↑  
 Oil from Algae.
2. ↑   Arquivado 24 de febreiro de 2009 en Wayback Machine.
Investidores estadounidenses apostan polos biocombustibles de segunda xeración.
3. ↑   Arquivado 08 de marzo de 2016 en Wayback Machine. Eminentes investigadores, tecnólogos e empresas reúnense en Madrid nunha Xornada Técnica Internacional sobre el aproveitamento enerxético das microalgas.

Véxase tamén
------------

### Outros artigos

* Biocombustíbel.
* Biorreactor.
* Congreso Nacional de Acuicultura .
* Cultivo de algas.
* Dunaliella tertiolecta .
* Ecofuel.
* Fotobiorreactor.
* Fundación CIDAUT.
* Instituto Español de Oceanografía.
* IRTA (Instituto de Investigación y Tecnologías Agroalimentarias de Tarragona).
* Kombu.
* Laminaria.

### Ligazóns externas

* O IRTA traballa nun posible biodiesel de orixe mariña
* Combustible algal (Oceanógrafos sen fronteiras).
* A dobre función das algas: descontaminar augas e producir hidrocarburos*(en castelán)*.

|  |  |
| --- | --- |
| Control de autoridades | 
* Wd: Q1342552
* MAG: 159403789

 |
|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

O **Comité Olímpico Xaponés** (日本オリンピック委員会, *Nippon Orinpikku Iinkai*?) é o Comité Olímpico Nacional do Xapón para os Xogos Olímpico, con sede en Toquio, Xapón. É unha organización sen ánimo de lucro que escolle equipos e recada fondos para enviar os deportistas xaponeses a acontecementos olímpicos organizados polo Comité Olímpico Internacional (COI).

O Comité Olímpico Xaponés axudou na organización de tódolos Xogos Olímpicos celebrados nunha cidade xaponesa. O Xapón foi sede dos Xogos en tres ocasións: unha vez nos Xogos de Verán (1964, en Toquio) e dúas veces nos Xogos de Inverno (en 1972 en Sapporo e en 1998 en Nagano). O Xapón celebrará os seus cuartos Xogos Olímpicos, e os segundos Xogos de Verán en 2020 en Toquio.

Véxase tamén
------------

### Outros artigos

* Xapón nos Xogos Olímpicos

### Ligazóns externas

* Páxina oficial *(en xaponés)*

* Portal:Xapón

|  |  |
| --- | --- |
| Control de autoridades | 
* Wd: Q971827
* WorldCat
* VIAF: 156515858
* CiNii: DA03575031
* GND: 16225753-3
* LCCN: no2012015760
* NDL: 00294385
* OpenCorporates: 6011005003378

 |
**Chingiz Mustafayev**, máis coñecido simplemente como **Chingiz**, é un cantante, compositor e guitarrista acerbaixano nado en Moscova. Representará ao seu país no Festival de Eurovisión 2019 en Tel Aviv coa canción "Truth".

Biografía
---------

Chingiz naceu en Moscova e mudouse a Qazax, Acerbaixán, cando tiña seis anos de idade. Aprendeu a tocar a guitarra e empezou a compor cancións cando era moi novo.

Carreira
--------

Con 13 anos, mudouse coa súa nai e o seu irmán a Bakú, onde se presentou á versión acerbaixana de Pop Idol en 2007. Chingiz gañoua competición, e pouco despois converteuse nunha nova estrela na industria musical de Acerbaixán. En 2013, representou a Acerbaixán internacionalmente no Festival New Wave en Jūrmala, Letonia, quedando na posición 11 e cantando nun solo con Polina Gagarina. Tres anos despois, Mustafayev audicionou para a sexta edición de The Voice of Ukraine, quedando eliminado nas *batallas*. Dende aí, Chingiz fixo carreira co seu grupo *Palmas*, chamándose así *Chingiz & Palmas*, mesturando o folk tradicional de Acerbaixán e Turquía con aires flamencos e pop. A principios de 2019, Chingiz lanzou en solitario o sinxelo "Tənha gəzən".

O 8 de marzo de 2019, confirmouse que Chingiz representaría a Acerbaixán no Festival de Eurovisión 2019 coa canción "Truth", actuando na segunda semi-final o 16 de maio de 2019 en Tel Aviv.

Discografía
-----------

### Sinxelos

| Título | Ano | Álbum |
| --- | --- | --- |
| "Qürbət" | 2018 | — |
| "Get" |
| "Tənha gəzən" | 2019 |
| "Truth" |

Notas
-----

1. ↑  "Chingiz - Eurovision Song Contest Tel Aviv 2019". *eurovision.tv*. Consultado o 2019-03-08.

|  |  |  |
| --- | --- | --- |
| Predecesor:**"X My Heart" Aisel** | **Acerbaixán no Festival de Eurovisión**2019 | Sucesor:**"-" -** |

|  |  |
| --- | --- |
| Control de autoridades | 
* Wd: Q31310079
* MusicBrainz: ID

 |
**Clara Martínez Alberola**, nada en Valencia en 1963, é unha avogada española e funcionaria europea. Dende marzo de 2018 até novembro de 2019, ocupou o cargo de Xefa de Gabinete do Presidente da Comisión Europea, Jean-Claude Juncker.

Traxectoria
-----------

Estudou Dereito na Universidade de Valencia, anteriormente estudara no Colexio de Europa. Fala inglés, francés, italiano e algo de portugués.

### Carreira profesional

Martínez Alberola foi unha das primeiras españolas en incorporarse á Función Pública Europea en 1991, poucos anos despois da adhesión de España á Unión Europea. Na Comisión Europea, traballou como experta en asuntos de mercado interior, ampliación e cuestións farmacéuticas na Dirección Xeral de Mercado Interior, Industria, Emprendemento e Pemes antes de converterse en asesora do presidente da Comisión Europea, José Manuel Barroso, en 2005.

Posteriormente, ocupou o cargo de xefa de gabinete adxunto do presidente da Comisión Europea, Jean-Claude Juncker, antes de ser nomeado xefe tras o ascenso de Martin Selmayr a secretario xeral. Nese momento, foi a primeira muller en ocupar o cargo de xefa de gabinete.

O 6 de xaneiro de 2020, foi nomeada Adxunta ao Xefe Adxunto do Grupo de Traballo do Reino Unido, Michel Barnier, para as negociacións comerciais posteriores ao Brexit.

Vida persoal
------------

Está casada cun avogado italiano. A parella vive en Bruxelas.

Notas
-----

1. ↑  "La española que será la mano derecha de Juncker. Noticias de Mundo". *elconfidencial.com*. Consultado o 17 de marzo de 2023.
2. 1 2 3 4 5  Hans von der Burchard (10 de xaneiro de 2020), Michel Barnier’s new right hand *Politico Europe*.
3. ↑  "Top Juncker aide named as EC secretary-general". 22 de febreiro de 2018. Consultado o 17 de marzo de 2023.
4. ↑  "EU appoints woman as Head of Commission's Cabinet for 1st time". 21 de febreiro de 2018. Arquivado dende o orixinal o 13 de marzo de 2018. Consultado o 17 de marzo de 2023.
5. ↑  Eder, Florian (7 de xaneiro de 2020). "Brussels Playbook". *POLITICO*. Consultado o 16 de xaneiro de 2020. Jean-Claude Juncker’s former chief of staff Clara Martínez Alberola is now the EU’s chief Brexit negotiator Michel Barnier’s deputy.

* Portal:Muller
* Portal:España
Para outras páxinas con títulos homónimos véxase: Cormo.
Exemplo dun cormo con caules e follas.
O **cormo** é a forma en que se organiza o corpo das plantas vasculares.

Trátase dunha estrutura diferenciada en tecidos situados en dous órganos: raíz e \*vástago. O \*vástago normalmente pode diferenciarse en talo ou **caule** e follas e por iso ás veces considérase ao cormo constituído por tres órganos, raíz, caule e follas (as flores son follas modificadas).

Cada órgano posúe unha función distinta: a raíz ten a función de absorber auga e sales minerais disolvidas nela, e o \*vástago ten a función de fotosintetizar. Pero se o \*vástago está diferenciado en caule e follas, o caule ten a función de sostemento da parte aérea da planta, mentres que a función fotosintetizadora recae nas follas e, accesoriamente, nos caules novos, verdes.

Un sistema de feixes vasculares vincula raíz e \*vástago, levando a auga e os sales ao \*vástago a través do xilema, e levando os produtos da fotosíntese e sínteses subseguintes ás raíces a través do floema.

Véxase tamén
------------

### Outros artigos

* Cormófito
**Carlos Álvarez-Rovés Pérez-Santamarina**, tamén chamado **Carlos Robés**, nado en 1816 no Carril (Vilagarcía de Arousa) e finado en Santiago de Compostela o 5 de outubro de 1854, foi un xurista e político galego.

Traxectoria
-----------

Fillo do comerciante avilesino Simón Álvarez Rovés e da compostelá María del Carmen Pérez-Santamarina Flórez-Villaamil, foi sobriño de Luís López Ballesteros e de Pedro Méndez-de Vigo. Estudou Leis na Universidade de Santiago de Compostela, licenciándose en Xurisprudencia.

Afincouse en Santiago de Compostela como avogado. Durante a alcaldía do Marqués de Bóveda de Limia foi o 2º tenente de alcalde e, tras a Vicalvarada, foi elixido alcalde de Santiago de Compostela o 23 de xullo de 1854, presidindo a Xunta de Goberno. A Xunta estivo composta por progresistas de corte *esparterista*. Porén, tras o Decreto do 1 de agosto de Espartero polo que se minguaba o poder das xuntas locais, deixándoas como simples órganos consultivos, Rovés presentou a súa dimisión o día 4, quedando co posto de primeiro tenente de alcalde. Desde esta data ata o mes de outubro, a cidade continuou sen alcalde, ocupando de xeito provisional a alcaldía Cándido Valdés. Finalmente, o 2 de outubro volveu a presidir a corporación o Marqués de Bóveda, pero Rovés non entrou a formar parte da nova corporación por estar enfermo do cólera, que neste ano afectou profundamente a Galicia. Finalmente, tres días despois Carlos Rovés faleceu no seu domicilio, no número 3 da rúa do Preguntoiro.

|  |  |  |
| --- | --- | --- |
| Predecesor:**Joaquín Losada Pimentel,Marqués de Bóveda de Limia** |  **Alcalde de Santiago** 1854 | Sucesor:**sen alcalde** |

Notas
-----

1. ↑  *Rexistro Civil de Santiago. Defuncións. Ano de 1854* (Arquivo Histórico Universitario de Santiago-sg.AM 792, p.213v, nº orde 851). Nesta fonte se di que conta 38 anos, é natural de Carril e era solteiro no momento do seu falecemento. Tamén se indica que é Licenciado en Xurisprudencia.
2. ↑  (Pérez 2012, p. 219)
3. ↑  (Pérez 2012, p. 234)
4. ↑  (Pérez 2012, p. 237)

Véxase tamén
------------

### Bibliografía

* Pérez Rodríguez, Ana Cristina (2012). *Administración, gestión y poder político en el Ayuntamiento de Santiago de Compostela, 1845-1868* (PDF) (en castelán). Facultade de Humanidades (Universidade da Coruña). p. 581.

### Outros artigos

* Revolución de 1854 en España
* Partido Progresista
* Bienio Progresista
* Alcaldes de Santiago de Compostela
Edificio central da CCTV en Beijing
**China Central Television** (**CCTV**, *中国中央电视台*) é unha cadea de televisión chinesa de titularidade pública administrada pola State Administration of Radio, Film, and Television e que abrangue 19 canles.

Historia
--------

O 1 de maio de 1958, Peking Television como se denominaba entón, realizou a primeira transmisión experimental e logo do 2 de setembro comezou a emitir regularmente. O 1 de maio de 1978 cambiou o seu nome a CCTV, por entón as emisións comezaban pola tarde e remataban á medianoite.
A CCTV ata a década de 1990 seguía as directivas do Departamento de Propaganda do Comité Central do Partido Comunista Chinés para o que se podía emitir e o que non pero a partir de entón establéceronse criterios xerais, ningún programa pode ir contra o comunismo, socialismo, o partido e o goberno nin ser sexualmente explícito.

Canles
------

* CCTV-1 Xeral
* CCTV-2 Financeiro
* CCTV-3 Entretemento
* CCTV-4 Internacional en chinés
* CCTV-5 Deportivo
* CCTV-6 Filmes
* CCTV-7 Militar/agricultura
* CCTV-8 Series de televisión
* CCTV News (English) Información en inglés
* CCTV-10 Ciencia e educación
* CCTV-11 Ópera Chinesa
* CCTV-12 Lei e sociedade
* CCTV-News Informativo en chinés
* CCTV-Children (CCTV-少儿) – Infantil
* CCTV-Music (CCTV-音乐) – Música
* CCTV-E Internacional en castelán
* CCTV-F Internacional en francés
* CCTV-العربية Internacional en árabe
* CCTV-Русский Internacional en ruso
* CCTV-HD – Alta definición

Notas
-----

1. ↑  Kops, M. & Ollig, S. "Internationalization of the Chinese TV Sector", 2007. pp. 33

Véxase tamén
------------

### Ligazóns externas

Web oficial

|  |  |
| --- | --- |
| Control de autoridades | 
* Wd: Q207936
* WorldCat
* VIAF: 136460810
* BNF: 15612616m
* GRID: grid.506880.3
* ISNI: 0000 0001 2164 9376
* LCCN: no2005034405
* SUDOC: 166890138

 |
Para outras páxinas con títulos homónimos véxase: Carlos Pérez.

**Carlos Pérez Álvarez**, nado en Vigo o 1 de novembro de 1971 e finado en Nigrán o 5 de xullo de 2006, foi un futbolista galego que xogaba de centrocampista.

Formado na canteira do Celta de Vigo, xogou boa parte da súa carreira en Portugal. Faleceu nun accidente aos 34 anos.

Traxectoria
-----------

Comezou a xogar nas categorías inferiores do Celta, e en 1993 xogou un partido coa Selección de fútbol sub-21 de España. Porén, só xogou 16 partidos como titular nas tres tempadas que estivo no primeiro equipo, e en 1996 foi cedido á UD Almería que xogaba en segunda división. Xogou 21 partidos e meteu dous goles, pero o club descendeu. Regresou ao Celta na tempada 1997-98, pero non tivo participación e foi traspasado.

Fichou polo Grupo Desportivo de Chaves. Xogou 27 partidos e meteu 4 goles, pero o club descendeu, e fichou por outro equipo do norte de Portugal, o Vitória de Guimarães. Alí estivo dúas tempadas, e en 2001 fichou polo Nacional da Madeira, co que ascendeu á primeira división logo de xogar 19 partidos e meter un gol. Alí estivo dúas tempadas máis, e en 2004 fichou polo CD Ourense, que xogaba na segunda B.

Tiña pensado seguir no mundo do fútbol como adestrador, pero morreu novo nun accidente doméstico.

Notas
-----

1. ↑  "Consternación en el Celta por la muerte de Carlos Pérez" Arquivado 23 de decembro de 2016 en Wayback Machine. artigo en *El Correo Gallego*, 7 de xullo de 2006 *(en castelán)*.

Véxase tamén
------------

### Ligazóns externas

* Estadísticas Arquivado 12 de outubro de 2012 en Wayback Machine. en ForaDeJogo *(en portugués)*.

|  |  |
| --- | --- |
| Control de autoridades | 
* Wd: Q3390459
* BDFutbol: 368
* ForaDeJogo: 197101110001
* Thefinalball: 186

 |
**Clara Jansdochter van Spaerwoude** (ás veces escrito **Sparwoude**), nada na cidade surholandesa de Delft arredor do ano 1530 e finada na mesma cidade o 4 de agosto de 1615, foi unha muller nobre dos Países Baixos coñecida e lembrada pola súa grande riqueza e os diversos fondos que deixou para a caridade como legado.

É de salientar a concesión dunha suma de diñeiro a cada un dos seus parentes e descendentes, que se mantivo vixente ata 1922, cando o fondo foi liquidado polo Goberno holandés.

Traxectoria
-----------

Clara era a filla de Jan Heyndrixzn (1477-1552) un ourive de Delft, e a súa segunda muller, Willemtgen Willemsdr (1495-1564). En 1556 casou Arent Vranckenzn Van der Meer (finado 1596), un militar de alto rango e burgomestre de Delft.

Clara faleceu o 4 de agosto de 1615 e foi soterrada catro días despois na Igrexa Vella (*Oude Kerk*) da súa vila natal de Delft, onde aínda hoxe se pode visitar a súa  prominente tumba.

Legado
------

Ao non teren fillos Clara e o seu home, ela deixou ordenado que á súa morte se destinase a súa considerable riqueza a diversos proxectos benéficos, entre os que se incluía un fondo para "parentes pobres", que deu en interpretarse en relación cos descendentes do seu medio-irmán máis vello, Adriaan, e da súa medio-irmá máis nova, Maritgen. De feito, os primeiros pagamentos fixéronse xa no momento dos seus respectivos casamentos.

Aínda que ao principio os pagamentos supuñan importantes cantidades de diñeiro, o seu valor foise reducindo co paso dos anos, como resultado da inflación e do número de parentes. A principios do século XX, o Goberno holandés destinou un funcionario ao mantemento do legado de Clara van Spaerwoude e ao control das doazóns aos seus descendentes.

Na década de 1920, o fondo tiña aínda arredor de medio millón de floríns, mais o importe de cada pagamento descendera xa ao equivalente de 11,35 euros. En 1922, o Goberno holandés aprobou unha lei que liquidaba o saldo do fondo e o distribuía entre 10 % máis pobre dos descendentes adultos de Spaerwoude.

Notas
-----

1. ↑  Biografía de Clara van Sparwoude Arquivado 03 de marzo de 2016 en Wayback Machine. *(en neerlandés)*
2. ↑  Epitafio de Clara van Spaerwoude. En "Graven en epitafen". Sitio eweb oficial das Igrexas Nova e Vella de Delft *(en neerlandés)*
3. ↑  "Clara van Spaerwoude 1529 -1615". Datos biográficos de Clara van Spaerwoude e información sobre o seu legado. No sitio web oficial das Igrexas Nova e Vella de Delft *(en neerlandés)*

Véxase tamén
------------

### Bibliografía

* Meijer-Schaap, Aafje. *Delftse vrouwen van vroeger door Delftse vrouwen van nu*. Quantes Uitgevers, VOC. 1996. [ISBN 9789075095234] *(en neerlandés)*

### Ligazóns externas

* Sparwoude van, Clara Jansdochter Arquivado 29 de xullo de 2016 en Wayback Machine.. En *VikiDelft (en neeerlandés)*
* Wie is Clara Jansdr. van Spaerwoude? Biografía e xenealoxía. En *RollemaGenealogie.nl (en neerlandés)*
Para outras páxinas con títulos homónimos véxase: Cerdido.

**San Martiño de Cerdido** é unha parroquia do concello de Cerdido, na comarca do Ortegal. Segundo o padrón municipal de 2007 tiña 601 habitantes (303 homes e 298 mulleres), distribuídos en 33 entidades de poboación, o que supón unha diminución en relación ao ano 1999 cando tiña 679 habitantes.

Xeografía
---------

Cerdido está situada na parte occidental do concello do seu nome. Os lindes desta extensa parroquia son: polo norte as parroquias de San Román de Montoxo e San Xiao de Montoxo do concello de Cedeira, separadas ámbalas dúas polo río das Mestas. Polo leste limita coa parroquia da Barqueira; polo sur limita con Abade e Vilaboa, parroquias dos concellos de Moeche e Valdoviño respectivamente. Finalmente polo noroeste, o río das Mestas sepáraa das parroquias cedeiresas de Esteiro e San Román de Montoxo.

Catro pequenos ríos atravesan esta parroquia de leste a oeste. Son o Rioforcado e o Pontellas na parte norte, e o Pombeiro e o Barbelas na sur, que se veñen a xuntar pouco antes de desembocar no Porto do Cabo.

A estrada de Espiñaredo a Porto do Cabo atravesa a parroquia polos lugares de Rioforcado, Díaz, Regueirolongo, Barcia, Vila da Igrexa e Pontellas.

Na xurisdición eclesiástica forma parte do arciprestado de Xuvia, pertencente á diocese de Mondoñedo-Ferrol.

Patrimonio
----------

No lugar de Vila da Igrexa érguese a igrexa parroquial e a antiga escola de nenas, e no de Soocastro hai un escolar de indianos para nenos construído pola sociedade Hijos del Ayuntamiento de Cerdido de Cuba, que foi a sucesora doutra sociedade.

Lugares e parroquias
--------------------

### Lugares de Cerdido

| Lugares da parroquia de Cerdido no concello de Cerdido |  |
| --- | --- |
| A Barrosa | Becerroi | A Campeira | Carballal | O Carballeiro | Casaldaia de Abaixo | Casaldegonce | Casavide | Castrillón | O Castro | A Chaíña | Chao | Cruz dos Novás | Os Cubos | Díaz | Domende | A Felgueira | Fercoi | O Freis | A Gangoa | O Noval | Pazos | A Pena de Abaixo | A Pena | Penadobico | Penso | O Piñeiro | Pontellas | Rebordaos | Rediz | O Regueiro | Regueirolongo | A Rincha | O Río | A Rocha | As Seixas | Socastro | Os Valados | A Vila da Igrexa | Viladóniga | O Vilar | Vilarelle | Vilela | Xiao |

### Parroquias de Cerdido

| Galicia | Provincia da Coruña | Parroquias de Cerdido |  |
| --- | --- |
| A Barqueira (Santo Antonio) | Os Casás (San Xoán) | Cerdido (San Martiño) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.

Véxase tamén
------------

### Outros artigos

* Lugares de Cerdido

|  |  |
| --- | --- |
| Control de autoridades | 
* Wd: Q11011092
* código INE: 15025030000

 |
|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Kōdo Giasu: Hangyaku no Rurūshu*** (コードギアス 反逆のルルーシュ), coñecido internacionalmente como ***Code Geass: Lelouch of the Rebellion***, é unha serie de animación anime de ciencia ficción. A primeira tempada da serie emitiuna a MBS entre o 5 de outubro de 2006 e o 28 de xuño de 2007 no Xapón.

Historia e características
--------------------------

A segunda tempada da serie coñecida popularmente no Xapón como R2 retransmitiuse entre o 6 de abril e o 28 de setembro de 2008. A serie creouna a empresa Sunrise baixo a dirección de Gorō Taniguchi, encargándose da historia Ichirō Ōkouchi, os personaxes deseñounos o grupo coñecido como CLAMP.

A serie ambiéntase nun mundo alternativo ao real e comeza coa invasión do Xapón polo Santo Imperio de Britania, a única superpotencia da terra, na procura dos seus recursos o 10 de agosto de 2010, segundo o calendario imperial que se corresponde con 1955. Para controlar o país en menos dun mes os invasores utilizan como armas robots (Naitomea Furēmu ou Knightmare Frame). O novo territorio conquistado perde calquera tipo de autonomía, converténdose na Área 11. A poboación nativa queda obrigada a vivir en guetos mentres os británicos viven en coidados asentamentos.

|  |  |
| --- | --- |
| Control de autoridades | 
* Wd: Q4384067
* FilmAffinity: 311062
* IMDb: tt0994314
* LUMIERE: 100224
* Metacritic: code-geass-lelouch-of-the-rebellion
* MyAnimeList: 1575
* TMDb: 31724
* TVcom: code-geass-lelouch-of-the-rebellion

 |
A **cosmoloxía física** é unha rama da astronomía e da astrofísica, encargada do estudo do Universo a grande escala escala, das súas estruturas maiores, da súa xeometria espaciotemporal, e da dinámica do Universo, procurando respostas para as cuestións fundamentais sobre a súa formación e evolución.

Historia
--------

Durante a maior parte da historia humana, foi considerada unha rama da metafísica e a relixión.

A cosmoloxía como ciencia, orixinase con Copérnico, ao presentar que os corpos celestes obedecen a idénticas leis físicas aos da Terra, sendo a mecánica newtoniana a que primeiro permitiu comprender esas leis.

A cosmoloxía física, como é hoxe entendida, comezou o seu desenvolvemento no século XX, con Albert Einstein e a teoría da relatividade xeral, xunto coas melloras nas observacións astronómicas de obxectos extremadamente distantes. Estes avances permitiron non só especular sobre a orixe do Universo, senón que permitiu aos científicos establecer modelos cosmolóxicos explicativos, sendo a teoría do Big Bang como o principal modelo cosmolóxico vixente. Algúns investigadores defenden aínda un puñado de cosmoloxías alternativas, non obstante, as personalidades da cosmoloxía en xeral coinciden en que a teoría do Big Bang explica mellor as observacións.

A cosmoloxía actual inspírase moito no traballo de moitas outras áreas distintas de investigación en física. As áreas relevantes para a cosmoloxía inclúen física de partículas experimental e teórica, incluíndo a teoría de cordas, a astrofísica, a relatividade xeral, e a física de plasmas. Así, a cosmoloxía actual une a física das maiores estruturas do universo coa física das pequenas estruturas no Universo.

Áreas de investigación
----------------------

* Nuclosíntese do Big Bang.
* Radiación do fondo cósmico de microondas.
* Formación e evolución das estruturas a grande escala do universo
* Materia escura.
* Enerxía escura.

Véxase tamén
------------

|  |  |
| --- | --- |
| Control de autoridades | 
* Wd: Q18346
* GND: 4114294-9
* JSTOR: cosmological-models
* MAG: 95200732

 |
**Cefalotina** é un antibiótico beta-lactámico pertencente á primeira xeración de cefalosporinas. Foi comercializada a inicios dos anos sesenta. Xa non se comercializa en moitos países, sendo descatalogada pola FDA

Espectro de acción
------------------

Cefalotina presenta actividade fronte a bacterias grampositivas, tales coma Staphylococcus aureus, Streptococcus pneumoniae e algunhas especies de Streptococcus. Ten menor actividade fronte a bacterias gramnegativas (Escherichia coli, Moraxella catarrhalis, Klebsiella pneumoniae e Proteus mirabilis).

Dosificación
------------

Unicamente existe formulación intravenosa. A dose convencional é de 1 ou 2 gramos cada 6 u 8 horas. A dose debe reducirse en poboación pediátrica e en insuficiencia renal con filtrado menor de 50.

Embarazo e lactación
--------------------

Cefalotina está catalogada coma A segundo as autoridades australianas, polo que se pode empregar durante o embarazo. Detéctanse trazas de cefalotina no leite materno polo que se recomenda precaución no seu uso durante a lactación.

Notas
-----

1. ↑  "Posicionamento da FDA sobre cefalotina" (en inglés). Consultado o 13 setembro 2018.
2. ↑  C. W. Godzeski (26 setembro 1962). "Cephalothin, a New Cephalosporin with a Broad Antibacterial Spectrum" (PDF) (en inglés). Arquivado dende o orixinal (PDF) o 13 de setembro de 2018. Consultado o 13 setembro 2018.
3. ↑  "Ficha técnica de "cefalotina" do departamento de Saúde do goberno de Australia" (en inglés). 25 de agosto de 2018. Consultado o 13 setembro 2018.

|  |  |
| --- | --- |
| Control de autoridades | 
* Wd: Q2736126
* EBID: ID
* GEC: 0089738
* MAG: 2779233340

 |

|  |  |
| --- | --- |
| Identificadores | 
* ATC: J01DB03
* CAS: 153-61-7
* ChEBI: 124991
* ChEMBL: CHEMBL617
* ChemSpider: 5802
* DrugBank: 00456
* DTXSID: DTXSID4022783
* ECHA: 100.005.288
* HMDB: HMDB0014599
* IEDB: 116207
* IUPHAR: 8798
* KEGG: C07761
* MeSH: D002512
* NDF-RT: N0000147761
* PubChem: 6024
* RxNorm: 2236
* UMLS: C0007735
* UNII: R72LW146E6

 |
Turbina de vapor dunha central de ciclo combinado.
O **ciclo combinado** aplicado á obtención de enerxía baséase na utilización de dous termodinámicos no mesmo sistema. Un destes ciclos utiliza para o seu funcionamento vapor de auga e polo outro ciclo termodinámico flúe un gas que é produto da combustión de petróleo, carbón, gas natural, biomasa etc.

Funcionamento dunha central de ciclo combinado
----------------------------------------------

O ciclo de gas xera enerxía eléctrica mediante unha turbina de gas e o ciclo de vapor consegue obter enerxía eléctrica mediante habitualmente varias turbinas de vapor. Estas centrais empregan os gases de escape a alta temperatura da turbina de gas para achegar calor á caldeira ou xerador de vapor de recuperación. Estas centrais eléctricas de última xeración son menos contaminantes e máis eficientes na obtención de enerxía, polo que son así mesmo máis rendíbeis. A diferenza de eficacia entre unha central térmica convencional e unha de ciclo combinado é moi significativa, xa que unha central térmica convencional ten un rendemento habitualmente inferior ao 33% entrementres que unha central térmica de ciclo combinado pode acadar o 55%. Os rendementos da turbina de gas con este sistema están próximo ao 60%.

Futuro desta enerxía
--------------------

A meirande diferenza nos niveis de eficacia desta enerxía en comparanza cos da centrais de enerxía dun só ciclo está xerando que nos últimos anos se comezase a crear un elevado número destas centrais ou que se remodelasen as centrais xa existentes para transformalas en centrais con ciclo combinado.
Ademais, estas centrais permiten a utilización de gas para a combustión, que non contén xofre, xera menos dióxido de carbono e proporciona a mesma cantidade enerxética ca cos demais combustíbeis.

| * v
* c
* e
Ciclos termodinámicos |
| --- |
| Ciclos de combustión externa | 
* Ciclo de Carnot
* Ciclo Ericsson
* Ciclo Kalina
* Ciclo de Rankine
* Ciclo rexenerativo
* Ciclo Stirling
* Ciclo Stoddard
* Ciclo Vuilleumier

 |
| Ciclos de combustión interna | 
* Ciclo Atkinson
* Ciclo Brayton
* Ciclo Diesel
* Ciclo Lenoir
* Ciclo Miller
* Ciclo Otto

 |
| Combinacións de ciclos | 
* Ciclo combinado

 |

|  |  |
| --- | --- |
| Control de autoridades | 
* Wd: Q900729
* BNCF: 68543
* BNF: 146225915
* GND: 4231148-2
* LCCN: sh99003655
* MAG: 110910425

 |
**Cefprozil** é un antibiótico beta-lactámico pertencente á segunda xeración das cefalosporinas. Foi comercializado baixo o nome de *Cefzil*.

Espectro de acción
------------------

Cefprozil posúe actividade fronte a bacterias grampositivas (Staphylococcus aureus, Streptococcus pneumoniae e Streptococcus pyogenes) e gramnegativas (Haemophilus influenzae e Moraxella catarrhalis). Tamén ten actividade in-vitro (pero non foi avaliada a efectividade clínica) fronte a Enterococcus durans, Enterococcus faecalis, Listeria monocytogenes, Staphylococcus epidermidis, Staphylococcus saprophyticus, Staphylococcus warneri, Streptococcus agalactiae, Streptococcus grupo viridans, Citrobacter diversus, Escherichia coli, Klebsiella pneumoniae, Neisseria gonorrhoeae, Proteus mirabilis, Salmonella spp. Shigella spp. Vibrio spp. Prevotella melaninogenicus, Clostridium difficile, Clostridium perfringens, Fusobacterium spp. Peptostreptococcus spp. e Propionibacterium spp.. En cambio, a maioría das cepas de Bacteroides fragilis son resistentes.

Dosificación
------------

A dose depende da indicación clínica pero oscila entre 250 e 500 miligramos cada 12 ou 24 horas, soamente por vía oral. A dose debe ser reducida en insuficiencia renal con filtrado menor de 30.

Indicacións clínicas
--------------------

Cefprozil non está comercializado en España. En Estados Unidos, está aprobada para a farinxite, otite media, sinusite aguda, infección respiratoria e a infección de pel e partes brandas non complicada1.

Embarazo e lactación
--------------------

Cefprozil pertence á categoría B da FDA. Excrétase en pequenas cantidades no leite materno e descoñécese o seu efecto sobre o lactante, polo que se recomenda precaución no seu uso1.

Notas
-----

1. ↑  "Ficha técnica de "cefprozil" da FDA" (PDF) (en inglés). Marzo 2007. Consultado o 15 setembro 2018.
***Coda*** é o noveno álbum de estudio (considerado como disco *póstumo*) da banda británica Led Zeppelin, editado en 1982.

Historia e características
--------------------------

O álbum é unha colección de cancións non utilizadas durante a carreira de doce anos do grupo. Foi publicado dous anos despois da súa disolución oficial e a morte do batería John Bonham.

O contrato do grupo con Atlantic Records obrigábao a publicar un novo disco, mais os músicos non desexaban que o posto do recentemente falecido batería o ocupase outro, preferindo manter a formación clásica, polo que optaron por sacar un álbum con gravacións antigas descartadas e sobrantes dos discos anteriores.

### Nome e portada

*Coda* é o nome que recibe a pasaxe coa que remata unha peza musical. A portada foi deseñada polo estudo *Hipgnosis*, sendo o quinto álbum realizado para Led Zeppelin; as catro letras que forman o título do disco recordan a tipografía utilizada para as luces de neon.

Notas
-----

1. ↑  Definicións no *Dicionario da Real Academia Galega* e no Portal das Palabras para *coda*.
2. ↑  "Coda - album 1982".

|  |  |
| --- | --- |
| Control de autoridades | 
* Wd: Q678221
* AllMusic: mw0000194592
* Discogs: 4498
* MusicBrainz: ID

 |
Para outras páxinas con títulos homónimos véxase: COI.
O **Consello Oleícola Internacional** (**COI**), en inglés *International Olive Council (IOC)*, é o único organismo internacional dedicado ao aceite de oliva e ás olivas de mesa.

Ten a súa sede en Madrid, onde foi creado en 1959 baixo os auspicios das Nacións Unidas.

Funcións e membros
------------------

O Consello contribúe de maneira decisiva ao desenvolvemento responsábel e sustentábel do oliveiral e constitúe un foro mundial onde se debaten as políticas a adoptar e se abordan os retos aos que se enfronta o sector.

Consta de 17 membros, un deles a Unión Europea, que representa a todos os países da mesma que producen olivas e aceite de oliva.

Historia
--------

O COI creouse en 1959 para administrar os distintos convenios internacionais sobre o aceite que se foran sucedendo ao longo de máis de cincuenta anos con miras a promover o oliveiral, o aceite de oliva e as olivas de mesa.

O primeiro Convenio Internacional do Aceite de Oliva e das Olivas de Mesa aprobouse o 17 de outubro de 1955, durante a Conferencia Internacional sobre o Aceite de Oliva convocada polo Secretario Xeral das Nacións Unidas e tras catorce días de negociacións entre a Federación Internacional Oleícola (FIO), a Organización das Nacións Unidas para a Alimentación e a Agricultura (FAO) e o Consello Económico e Social das Nacións Unidas (ECOSOC). A dito convenio inicial (denominado Convenio de 1956), sucedéronlle outros catro:

* Convenio de 1963
* Convenio de 1979
* Convenio de 1986
* Convenio de 2005

Notas
-----

1. ↑  International Olive Council. "Convenio Internacional del Aceite de Oliva y las Aceitunas de Mesa" (en español). Arquivado dende o orixinal o 27 de abril de 2019. Consultado o 19 de febreiro de 2019.

Véxase tamén
------------

### Ligazóns externas

* Web oficial
* Revista de prensa oficial
* De la aceituna al aceite En Consumer. Eroski *(en castelán)*.

|  |  |
| --- | --- |
| Control de autoridades | 
* Wd: Q13516775
* WorldCat
* VIAF: 151946776
* GRID: grid.494192.3
* ICCU: UFIV103265
* ISNI: 0000 0004 0639 3028
* LCCN: n83203724

 |
Para outras páxinas con títulos homónimos véxase: Cefeo (homónimos).
Cefeo
Na mitoloxía grega, **Cefeo** é o nome de dous importantes reis gregos.

O máis coñecido era o pai de Andrómeda e esposo de Casiopea. Xuntos gobernaban sobre os Cefenos un dos pobos que habitaban a actual Etiopía (*Joppa*). Os tres personaxes forman parte central do mito de Perseo e Andrómeda. Como o resto dos personaxes principais desta historia Cefeo dá o seu nome a unha constelación do hemisferio boreal. Cefeo era o fillo de Belo, rei de Exipto, quen á súa vez era fillo de Poseidón. Á súa morte o trono pasou a mans de Perses, fillo de Perseo e Andrómeda.

Cefeo é a figura paterna dunha familia real de constelacións cuxa saga domina os ceos do norte; a súa esposa é Casiopea, a raíña vaidosa e a súa filla é a fermosa Andrómeda e é, a través dela, como é máis coñecido. Esta constelación posúe unha historia moi venerable; en Mesopotamia era identificada co rei da cidade-estado de Babilonia, que á súa vez tiña por fillo terreal de Bel, o Baal do Antigo Testamento, chamado Enlil na tradición sumeria. Esta última identidade achéganos unha clave para entender e interpretar o mito astral de Cefeo. Os babilonios dividiron os ceos en "tres camiños", que se repartiron as divindades cósmicas Ea, Enlil e Anu. Enlil vixiaba o camiño inferior, formado polas estrelas circumpolares do norte, entre as que se acha Cefeo.

Algunhas veces presentouse a este rei como unha figura ríxida e autoritaria, sentada ao carricho sobre o polo celestial, facendo honra á súa descendencia da liñaxe do deus celeste Enlil. O poeta latino Manilio (século I) ofrece, como tantas veces no seu tratado de mitoloxía, unha detallada interpretación astrolóxica de Cefeo, na que se describe a este rei como un personaxe fachendoso que gozaba do seu halo de poder.
O tratamento que comunmente recibe na mitoloxía grega é o dunha persoa de carácter débil, sometido aos desexos da súa esposa. O poeta Arato (século –III) ofrécenos a descrición máis clásica do rei "como un coas dúas mans estendidas", sen dúbida unha actitude de súplica cara aos deuses polos desastres cos que o deus Poseidón (Neptuno) azouta as súas terras para castigar o orgullo da raíña Casiopea.

O outro rei de nome Cefeo era fillo de Aleo, rei de Arcadia. Cefeo acabaría converténdose no rei de Texea, no Peloponeso. Cefeo é coñecido por acompañar a Xasón como un dos Argonautas. Cóntase que morreu en batalla axudando a Heracles contra os lacedemonios.

|  |  |
| --- | --- |
| Control de autoridades | 
* Wd: Q858116
* BMT: 84130

 |